मुजफ्फरपुर। मधुबनी के रहिका प्रखंड क्षेत्र के जितवारपुर मौजा मंगरौनी एवं झंझारपुर प्रखंड के रैयाम में सामान्य सुविधा केन्द्र (सीएफसी) का निर्माण कराया जाएगा। इस निर्माण कार्य हेतु प्रस्तावित स्थल जितवारपुर का कला भवन एवं रैयाम, झंझारपुर का सिक्की मौनी केंद्र है। इस निर्माण कार्य हेतु उप विकास आयुक्त ने भवन प्रमंडल, मधुबनी के कार्यपालक अभियंता तथा जिला परिषद, मधुबनी के जिला अभियंता को जितवारपुर मौजा मंगरौनी स्थित कला ग्राम भवन एवं झंझारपुर प्रखंड के रैयाम स्थित सिक्की मौनी केन्द्र भवन का स्टैबिलीटी प्रमाण पत्र उपलब्ध कराने का निर्देश दिया है। डीडीसी ने उक्त दोनों कार्यपालक अभियंताओं को निर्देश दिया है कि उक्त दोनों भवनों का जांच कर प्रमाण पत्र उपलब्ध कराना सुनिश्चित करें। जांच प्रतिवेदन में यह उल्लेख करना होगा कि जितवारपुर कला भवन पर द्वितीय दल का निर्माण हो सकता है या नहीं? यदि हो सकता है तो स्टैबिलीटी रिपोर्ट, एनओसी और यदि नहीं हो सकता है तो कला भवन के बगल स्थित भवन का स्टैबिलीटी रिपोर्ट व एनओसी प्रमाण पत्र उपलबध कराना सुनिश्चित करने को कहा गया है।